送狄員外巡按西山軍
作者：岑參
朝代：唐

paragraphs: 兵馬守西山，中國非得計。
不知何代策，空使蜀人弊。
八州崖谷深，千里雲雪閉。
泉澆閣道滑，水凍繩橋脆。
戰士常苦飢，糗粮不相繼。
胡兵猶不歸，空山積年歲。
儒生識損益，言事皆審諦。
狄子幕府郎，有謀必康濟。
胸中懸明鏡，照耀無巨細。
莫辭冒險艱，可以裨節制。
相思江樓夕，愁見月澄霽。